KOMUNIKAZZJONI KONĠUNTA LILL-PARLAMENT EWROPEW U LILL-KUNSILL ID-DRITTIJIET TAL-BNIEDEM U DEMOKRAZIJA FIL-QALBATAL-AZZJONI ESTERNA TAL-UE –LEJN APPROĊĊ AKTAR EFFETTIV /* KUMM/2011/0886 finali */





WERREJ Il-kuntest: l-UE bħala forza globali għad-drittijiet tal-bniedem......................................................... 5 L-isfidi.........................................................................................................................................6 It-tweġiba tal-UE.......................................................................................................................... 7 A........... Reviżjoni tat-twassil: azzjoni effettiva, imfassla apposta........................................... 8 Massimizzazzjoni tal-impatt fuq il-post permezz ta’ approċċi imfasslin apposta................................ 8 Għoti ta’ riżultati dwar temi trasversali permezz ta’ approċċ ibbażat fuq kampanja.......................... 9 Approċċ ġdid mal-ġirien u lil hinn minnhom.................................................................................... 9 Ħidma fi sħubija mas-soċjetà ċivili................................................................................................. 9 B........... Approċċ konġunt għall-politika................................................................................. 10 Demokrazija u elezzjonijiet.......................................................................................................... 11 Kooperazzjoni għall-iżvilupp........................................................................................................ 11 Klawżoli dwar id-drittijiet tal-bniedem......................................................................................... 12 Politika kummerċjali.................................................................................................................... 12 Teknoloġija tal-informazzjoni u tal-komunikazzjoni....................................................................... 13 Kummerċ u drittijiet tal-bniedem.................................................................................................. 13 Prevenzjoni ta’ kunflitti................................................................................................................ 14 Immaniġġjar ta’ kriżi.................................................................................................................... 14 Il-ġlieda kontra t-terroriżmu......................................................................................................... 14 Libertà. sigurtà u ġustizzja............................................................................................................ 15 360 grad ta’ koerenza politika..................................................................................................... 15 C........... Il-bini ta’ sħubijiet b’saħħithom................................................................................. 16 Kooperazzjoni multilaterali.......................................................................................................... 16 Ġustizzja internazzjonali............................................................................................................... 17 Organizzazzjonijiet reġjonali......................................................................................................... 17 Impatt permezz ta’ djalogu.......................................................................................................... 17 Tweġibiet għall-ksur serju tad-drittijiet tal-bniedem...................................................................... 18 D.......... l-użu tal-piż kollettiv tal-Ewropa................................................................................ 18 Il-Parlament Ewropew................................................................................................................ 18 L-Istati Membri.......................................................................................................................... 18 Kapaċità permanenti dwar id-drittijiet umani u d-demokrazija fil-Kunsill tal-UE............................ 19 Il-bini ta’ kultura tad-drittijiet tal-bniedemu d-demokrazija........................................................... 19 Reviżjoni tal-komunikazzjoni tal-UE............................................................................................ 19 Il-passi li jmiss............................................................................................................................ 21 KOMUNIKAZZJONI KONĠUNTA LILL-PARLAMENT EWROPEW U LILL-KUNSILL ID-DRITTIJIET TAL-BNIEDEM U DEMOKRAZIJA FIL-QALBA TAL-AZZJONI ESTERNA TAL-UE – LEJN APPROĊĊ AKTAR EFFETTIV Id-drittijiet tal-bniedem kollha – ċivili, politiċi, ekonomiċi, soċjali u kulturali – huma ta’ natura universali, validi għal kulħadd u kullimkien. Ir-rispett għad-drittijiet tal-bniedem u l-libertajiet fundamentali jinsab fil-qalba tal-Unjoni Ewropea. Il-protezzjoni u l-promozzjoni tad-drittijiet tal-bniedem huma l-fil kunduttur għaddej tul l-azzjoni kollha tal-UE, kemm fil-pajjiż kif ukoll barra. Fir-rigward tad-drittijiet tal-bniedem u d-demokrazija, l-UE għandha tkun prinċipjata meta wieħed isemmi n-normi u l-valuri li tfittex li żżomm, tkun kreattiva bil-modi tagħha, u assolutament determinata sabiex tikseb riżultati konkreti. L-iskop ta’ din il-Komunikazzjoni huwa li tinfetaħ diskussjoni mal-istituzzjonijiet Ewropej l-oħra dwar kif il-politika esterna tal-UE dwar id-drittijiet tal-bniedem u d-demokrazija tista’ ssir aktar attiva, aktar koerenti u aktar effettiva. Bl-għan li toħloq pass ta’ bidla fl-effettività tal-UE, il-Komunikazzjoni tistabbilixxi viżjoni dwar kif l-UE se twessa', tidħol iktar fil-fond u tissimplifika l-azzjoni tagħha fix-xena internazzjonali sabiex tagħmel differenza fil-ħajja tan-nies. Hi tipproponi azzjoni f’erba’ oqsma – mekkaniżmi ta’ twassil politiki tal-integrazzjoni, il-bini ta’ sħubijiet, u t-twassil tal-messaġġ b’vuċi waħda. Hi tfittex il-viżjonijiet tal-Kunsill u l-Parlament Ewropew dwar kif l-opportunitajiet jistgħu jiġu sfruttati u kif l-isfidi jistgħu jiġu indirizzati. Hi tipprovdi orjentazzjoni, li madwarha għandhom jinġabru l-viżjonijiet u l-evidenza, inklużi dawk mingħand partijiet interessati oħrajn, sabiex tiġi msaħħa l-istrateġija dwar id-drittijiet tal-bniedem esterni tal-UE. "L-azzjoni tal-Unjoni fix-xena internazzjonali għandha tiġi ggwidata mill-prinċipji li ispiraw il-ħolqien, l-iżvilupp u t-tkabbir tagħha stess, u li tfittex li tippromwovi fil-bqija tad-dinja: id-demokrazija, l-istat tad-dritt, l-universalità u l-indiviżibilità tad-drittijiet tal-bniedem u l-libertajiet fundamentali, ir-rispett lejn id-dinjità tal-bniedem, il-prinċipji tal-ugwaljanza u s-solidarjetà, u r-rispett lejn il-prinċipji tal-Karta tan-Nazzjonijiet Uniti u l-liġi internazzjonali.” Trattat dwar l-Unjoni Ewropea, Artikolu 21 Il-kuntest: l-UE bħala forza globali għad-drittijiet tal-bniedem Għaddew għaxar snin mindu l-Komunikazzjoni tal-Kummissjoni tat-8 ta’ Mejju 2001 dwar “L-irwol tal-Unjoni Ewropea biex tippromwovi d-drittijiet tal-bniedem u d-demokratizzazzjoni f’pajjiżi terzi”. Minn dak iż-żmien 'l hawn seħħ tibdil drammatiku fid-dinja, mill-attakki tal-11 ta’ Settembru 2001 sar-Rebbiegħa Għarbija. L-avvenimenti tal-2011 Fil-Lvant Nofsani u t-Tramuntana tal-Afrika juru l-importanza ewlenija tad-drittijiet tal-bniedem u d-demokrazija. Huwa importanti issa li wieħed iġedded l-isforzi tal-UE sabiex tinħoloq tweġiba effettiva għall-isfidi li jħabbtu wiċċhom magħhom id-drittijiet tal-bniedem u d-demokrazija madwar id-dinja kollha. L-UE żviluppat firxa wiesa’ ta’ strumenti tal-politika u linji gwida fl-azzjoni esterna tagħha sabiex tpoġġi l-impenn tagħha għad-drittijiet tal-bniedem u d-demokrazija fil-prattika, filwaqt li taħdem flimkien mal-Istati Membri tal-UE u l-Parlament Ewropew, kif ukoll mas-soċjetà ċivili. Diversi Linji Gwida adottati mill-Kunsill (kif ukoll ġabra ta’ għodod u strumenti simili) imexxu l-azzjoni tal-UE dwar it-tħassib ewlieni dwar id-drittijiet tal-bniedem bħall-piena kapitali, il-ġlieda kontra t-tortura, il-protezzjoni tad-Difensuri tad-Drittijiet tal-Bniedem, il-libertà tar-reliġjon jew twemmin, id-drittijiet tat-tfal, id-drittijiet tan-nisa, jew l-orjentazzjoni sesswali. Aġenda għall-Azzjoni ħolqot bażi ġdida għat-tweġiba tal-UE dwar l-appoġġ tad-demokrazija. Fuq din il-bażi, l-UE bdiet tqajjem mistoqsijiet rigward id-drittijiet tal-bniedem u s-sitwazzjoni tal-individwi mhedda minn pajjiżi oħrajn: f’numru dejjem jikber ta’ djalogi u konsultazzjonijiet dwar id-drittijiet tal-bniedem, waqt laqgħat politiċi, f’inizjattivi diplomatiċi u fil-pubbliku. L-UE ilha toffri l-parir u l-appoġġ tagħha biex issaħħaħ l-istituzzjonijiet demokratiċi u d-drittijiet tal-bniedem, u ħadet azzjoni sabiex timponi miżuri restrittivi minħabba l-ksur serju tad-drittijiet tal-bniedem. L-involviment mill-qrib ma’ u l-appoġġ għas-soċjetà ċivili hija fattur ewlieni tal-azzjoni tal-UE. L-UE kienet ukoll minn ta’ qudddiem biex tibni standards u mekkaniżmi b’saħħithom għall-promozzjoni u l-protezzjoni tad-drittijiet tal-bniedem fin-Nazzjonijiet Uniti (UN), il-Kunsill tal-Ewropa u l-Organizzazzjoni għas-Sigurtà u l-Kooperazzjoni fl-Ewropa (OSKE). L-UE bdiet taħdem ma’ organizzazzjonijiet u partijiet interessati oħrajn biex tiżgura li l-UN tindirizza l-vjolazzjonijiet serji tad-drittijiet tal-bniedem f’pajjiżi speċifiċi, u jsegwu t-tħassib ewlieni dwar id-drittijiet tal-bniedem. L-UE stess poġġiet id-drittijiet tal-bniedem fil-qalba tal-politika tat-tkabbir tagħha, gvernata mil-kriterji ta’ Kopenħagen. Id-Dikjarazzjoni Universali dwar id-Drittijiet tal-Bniedem tistabbilixxi standards internazzjonali għall-Istati Membri kollha tal-UN. Kull Stat Membru tal-UN huwa parti minn tal-anqas wieħed mill-akbar sitt trattati dwar id-drittijiet tal-bniedem li nebbħet id-Dikjarazzjoni Universali, li erbgħa minnhom jew aktar ġew ratifikati minn 80% tal-istati. U r-ratifika tkompli b’pass stabbli. Fil-qasam tad-drittijiet tax-xogħol tal-bniedem, it-tmien Konvenzjonijiet Ewlenin tax-Xogħol tal-ILO kisbu rata ta’ ratifika għolja madwar id-dinja kollha li tinkludi ratifika sħiħa mill-Istati Membri kollha tal-UE. Jeżisti għalhekk qafas globali legali: Il-veru sfida tinsab f’li tiġi żgurata l-implimentazzjoni tagħha. L-UE tippromwovi d-drittijiet tal-bniedem fil-fruntieri kif ukoll lil hinn minnhom abbażi li d-drittijiet tal-bniedem huma indispensabbli kemm għad-dinjità individwali u għall-ġustizzja soċjali kif ukoll għall-promozzjoni tal-paċi, il-prosperità u l-istabbiltà internazzjonali. L-isfidi Matul is-snin riċenti tfaċċaw diversi sfidi. L-ewwel, il-leġittimità tan-normi u l-istandards internazzjonali tad-drittijiet tal-bniedem u d-demokrazija qajmet dubju, xi drabi mill-poteri emerġenti, li magħhom l-UE tfittex il-kooperazzjoni. Fl-UN, xi Stati kkontestaw normi dwar id-drittijiet tal-bniedem stabbiliti sew, billi ssuġġerew – b’mod żbaljat – li l-vjolazzjonijiet tad-drittijiet tal-bniedem jistgħu jkunu ġustifikati permezz ta' differenzi kulturali. Il-liġijiet dwar id-dagħa ntużaw biex jillimitaw il-libertà tal-espressjoni. Il-kriżi ekonomika attwali, irriżultat f’aktar bidla fl-ekonomija globali li mbagħad wasslet lil xi wħud biex jiddubitaw in-natura universali u l-utilità tad-drittijiet tal-bniedem. Meta l-UE tippromwovi d-drittijiet tal-bniedem. f'oqsma bħall-abolizzjoni tal-piena kapitali jew l-orjentazzjoni sesswali, spiss tiltaqa' ma’ oġġezzjonijiet. Anke fejn l-istandards internazzjonali huma ġeneralment aċċettati, l-implimentazzjoni fil-livell nazzjonali spiss tibqa’ waħda kajmana. In-nisa u l-bniet għadhom iħabbtu wiċċhom mad-diskriminazzjoni u l-vjolenza. Id-diskriminazzjoni għal raġunijiet relatati mal-orjentazzjoni sesswali u l-identità tas-sessi hija mifruxa. L-aħħar għaxar snin ma rawx biżżejjed progress fl-eliminazzjoni tat-tortura u t-trattament diżuman, jew fil-protezzjoni u l-promozzjoni tad-drittijiet tat-tfal. L-UE kienet strumentali fl-implimentazzjoni tal-Konvenzjoni tan-Nazzjonijiet Uniti dwar id-drittijiet tal-persuni b’diżabilità, u aderixxiet magħha bħala parti sħiħa – iżda l-isfidi konsiderevoli jibqgħu biex jiżguraw l-implimentazzjoni sħiħa tagħha. Hemm ukoll il-perċezzjoni li d-dikjarazzjonijiet tal-UE dwar id-drittijiet tal-bniedem u d-demokrazija ma jikkorrispondux kompletament għall-politiki esterni u interni. Fil-kuntest tar-Rebbiegħa Għarbija kien hemm dibattitu dwar jekk qabel l-UE għamlitx biżżejjed biex tappoġġja s-soċjetà ċivili u tippromwovi l-bidla aktar milli l-istabbilità. Fl-istess ħin, ir-rekord intern tad-drittijiet tal-bniedem tal-UE spiċċa taħt żieda fl-iskrutinju. Fl-aħħar nett, il-globalizzazzjoni qed tippreżenta sfidi ġodda għall-promozzjoni tad-drittijiet tal-bniedem. Tfaċċaw atturi ġodda taħt l-internazzjonalizzazzjoni u l-interdipendenza dejjem aktar sinifikanti tal-ekonomiji, b’implikazzjonijiet kumplessi għad-drittijiet tal-bniedem. Filwaqt li l-obbligi għad-drittijiet tal-bniedem tradizzjonalment kienu marbuta mal-Istati, l-abbużi fuq id-drittijiet tal-bniedem illum jiġu minn firxa usa’ ta’ sorsi li jvarjaw minn nies indiġeni li tkun ittiħditilhom l-art, sal-esportazzjoni ta’ teknoloġiji ġodda wżati għaċ-ċensura u s-sorveljanza. Filwaqt li f’ħafna pajjiżi, il-globalizzazzjoni kkontribwiet għat-titjib fis-sitwazzjoni ta’ numru kbir ta’ nies, billi ħelsithom mill-faqar u fetħet is-soċjetajiet, f’oħrajn il-globalizzazzjoni hija kkritikata talli qed twessa’ l-inugwaljanzi u taggrava d-diskriminazzjoni u l-isfruttament. It-tweġiba tal-UE L-UE mhux minn dejjem kienet daqshekk effettiva jew konġunta daqs kemm kellha tkun. Xogħolha huwa li tiżgura l-kjarifika, il-koerenza, u l-effettività tal-politika, billi tkun aktar intelliġenti u aktar strateġika. Il-wegħda tat-Trattat ta’ Lisbona biex id-drittijiet tal-bniedem, id-demokrazija u l-istat tad-dritt jitqiegħdu fiċ-ċentru ta' kull azzjoni esterna u tkun żgurata l-konsistenza bejn l-oqsma differenti tal-azzjoni esterna tiegħu u l-implimentazzjoni tal-prinċipji tal-politika esterna tal-UE jagħmluha dejjem aktar urġenti. Li ġej jistabbilixxi l-elementi ewlenin ta’ qafas strateġiku – viżjoni u azzjonijiet issuġġeriti li għalihom l-istituzzjonijiet Ewropej jistgħu jikkontribwixxu l-esperjenza u l-viżjonijiet tagħhom. L-għan tal-UE għandu jibqa’ hemm biex jevita l-ksur tad-drittijiet tal-bniedem u, fejn iseħħu, biex jiżgura li l-vittmi għandhom aċċess għall-ġustizzja u r-rimedju u dawk ħatja qed jinżammu responsabbli. Permezz ta’ dan, l-UE għandha tafferma mill-ġdid l-impenn tagħha għall-universalità l-indiviżibilità u l-interdipendenza tad-drittijiet tal-bniedem kollha – ċivili, politiċi, ekonomiċi, soċjali u kulturali. Ir-rispett għad-drittijiet tal-bniedem huwa mniżżel fid-Dikjarazzjoni Universali tad-Drittijiet tal-Bniedem, il-Karta tan-Nazzjonijiet Uniti u t-trattati internazzonali dwar id-drittijiet tal-bniedem. Id-demokrazija hija valur universali bbażat fuq ir-rieda espressa b’mod liberu tan-nies biex jiddeterminaw is-sistemi politiċi tagħhom. Id-drittijiet tal-bniedem u d-demokrazija jmorru id f’id mal-libertajiet imsaħħin – il-libertà tal-espressjoni, tal-assoċjazzjoni u tal-assemblea – li jsaħħu d-demokrazija. Żviluppi bħar-Rebbiegħa Għarbija juru għal darb’oħra li l-libertà ma tistax titrażżan. L-UE tqis li r-rispett għall-istat tad-dritt, inkluż l-aċċess għall-ġustizzja u d-dritt għal smigħ xieraq, huwa meħtieġ għall-protezzjoni tad-drittijiet tal-bniedem u l-prinċipji demokratiċi. L-UE għandha timpenja ruħha biex tippromwovi u tipproteġi l-libertà, id-dinjità, l-ugwaljanza u l-ġustizzja għal kulħadd bħala prijorità tal-politika barranija ewlenija. Id-drittijiet tal-bniedem u d-demokrazija għandhom jimxu bħala l-“fil kunduttur” tul il-politiċi esterni tal-UE. Il-promozzjoni ta’ dawn l-għanijiet hija importanti għal għanijiet oħrajn, bħas-sigurtà, l-iżvilupp, il-parteċipazzjoni ekonomika u l-inklużjoni soċjali. Id-drittijiet tal-bniedem u d-demokrazija għandhom jiġu kkunsidrati fit teħid ta' deċiżjoni dwar il-politika barranija f'kull stadju. L-azzjoni esterna tal-UE għandha tkun konformi mad-drittijiet imniżżla fil-Karta tad-Drittijiet Fundamentali tal-UE li saret liġi tal-UE vinkolanti skont it-Trattat ta’ Lisbona, kif ukoll mad-drittijiet iggarantiti mill-Konvenzjoni Ewropea dwar id-Drittijiet tal-Bniedem. Biex tippromwovi dawn il-prinċipji, l-UE teħtieġ teżamina mill-ġdid il-mekkaniżmi, il-proċessi u l-istrutturi tat-twassil. Tinħtieġ azzjoni f’numru ta’ oqsma, inklużi: – Fil-mekkaniżmi tat-twassil esterni – approċċ minn taħt għal fuq, imfassal, ibbażat fuq il-pajjiż, akkoppjat ma' kampanji trasversali globali dwar temi speċifiċi, ma jilħaqx aktar l-għanijiet dwar id-drittijiet tal-bniedem u d-demokrazija? – Fil-proċess – kif tista’ l-UE ssir aktar konġunta fil-firxa sħiħa tal-politiki u l-istituzzjonijiet tagħha, u esternament waqt li tkun qed taħdem ma’ sieħba internazzjonali, organizzazzjonijiet mhux governattivi, aggruppamenti reġjonali u organizzazzjonijiet internazzjonali? – Fl-istrutturi interni – għandha tingħata prijorità lit-tlestija ta’ netwerk tal-punti ċentrali dwar id-drittijiet tal-bniedem u d-demokrazija fid-Delegazzjonijiet tal-UE madwar id-dinja kollha, u ta’ kapabilità permanenti fil-Kunsill dwar il-kwistjonijiet esterni dwar id-drittijiet tal-bniedem u d-demokrazija? A. Reviżjoni tat-twassil: azzjoni effettiva, imfassla apposta Massimizzazzjoni tal-impatt fuq il-post permezz ta’ approċċi imfasslin apposta B’mod tradizzjonali l-UE adottat approċċ minn fuq għal isfel għall-istrateġija tagħha dwar id-drittijiet tal-bniedem, billi tiftiehem dwar il-prijoritajiet madwar id-dinja fi Brussell u mbagħad tfittex li tapplikahom permezz ta' djalogi u laqgħat politiċi mal-pajjiżi terzi. Iżda anke jekk il-prinċipji u l-għanijiet huma universali, il-prijoritajiet immedjati, u għalhekk ir-rotta u l-iskedi, jistgħu u għandhom ivarjaw minn pajjiż għall-ieħor. B’dan il-mod, filwaqt li l-għanijiet globali dwar il-politika tad-drittijiet tal-bniedem u d-demokrazija tal-UE jibqgħu validi u mhux mibdulin, approċċ li jfittex li jlaqqa’ l-għanijiet f’pajjiż mar-realtajiet fuq il-post għandu possibilità akbar li jwassal riżultati konkreti minn approċċ b’soluzzjoni waħda għall-pajjiżi kollha. Strateġiji mfassla apposta ta’ pajjiż li jkopru d-drittijiet tal-bniedem u d-demokrazija għandhom għalhekk jagħmlu parti integrali mill-istrateġija globali tal-UE dwar dak il-pajjiż. Dan jgħin biex ix-xogħol jingħata prijorità u jiġi razzjonalizzat, speċjalment dak tad-Delegazzjonijiet tal-UE u l-Ambaxxati tal-Istati Membri, filwaqt li jsir użu aħjar mit-taħlita relevanti tal-għodod u l-istrumenti tal-UE u jsir xogħol aħjar fl-oqsma li għandhom l-aktar possibilità li jwasslu titjib u tibdil li jibqa'. Dan ma jfissirx li l-UE m’għandhiex, pereżempju, tikkundanna l-użu tal-piena kapitali f’pajjiż li jkompli japplikaha, u lanqas m’għandu jkun l-uniku punt fokali tax-xogħol tal-UE dwar id-drittijiet tal-bniedem meta f’oqsma oħrajn hemm il-possibilità ta’ tibdil. L-UE attwalment qed tiżviluppa strateġiji dwar id-drittijiet tal-bniedem għal aktar minn 150 pajjiż (u fl-aħħar mill-aħħar il-pajjiżi kollha għandhom ikunu koperti). Dawn għandhom jgħinu lill-UE tfassal l-approċċ tagħha u jkollha impatt pożittiv aktar b’saħħtu fuq il-post. L-istrateġiji tal-pajjiż għandhom l-għan li jiġbru flimkien ir-riżorsi tad-Delegazzjonijiet tal-UE u l-missjonijiet diplomatiċi tal-Istati Membri tal-UE fil-qasam. Huma jistabbilixxu l-prijoritajiet u l-għanijiet speċifiċi tal-pajjiż, li jistgħu jiġu integrati fil-politiki esterni tal-UE relevanti kollha bħall-iżvilupp, il-kummerċ jew is-sigurtà, u għalhekk jaqblu mar-relazzjonijiet politiċi u ekonomiċi globali tal-UE ma’ kwalunkwe pajjiż. Huma jiġu mfassla skont il-viżjonijiet tas-soċjetà ċivili. L-UE għandha tiżgura li l-istrateġiji tal-pajjiż dwar id-drittijiet tal-bniedem jiġu kkunsidrati fid-djalogi dwar id-drittijiet tal-bniedem, fit-tfassil tal-politika u waqt l-ipprogrammar u l-implimentazzjoni tal-assistenza finanzjarja mal-pajjiżi terzi, inklużi fid-Dokumenti dwar l-Istrateġija tal-Pajjiż wara l-2013. Għoti ta’ riżultati dwar temi trasversali permezz ta’ approċċ ibbażat fuq kampanja Barra mill-istrateġiji mfasslin apposta bbażati fuq il-pajjiż l-UE għandha tidentifika temi trasversali, li għalihom tista’ l-influwenza kollettiva tal-pajjiżi l-oħrajn sabiex tmexxi l-kampanji fil-mira, bi żmien limitat. Ix-xogħol għal żmien twil għall-appoġġ tal-QKI (Qorti Kriminali Internazzjonali) u l-abolizzjoni tal-piena kapitali huma eżempji tajbin. Kampanji bħal dawn għandhom ikunu s-suġġett tal-azzjoni kollettiva mill-istituzzjonijiet tal-UE u l-Istati Membri tal-UE individwali kollha. Ir-Rappreżentant Għoli ppropona li l-ħidma tkun iffokata fuq tliet temi għat-tliet snin li ġejjin: – riforma ġudizzjarja li tikkonċentra fuq id-dritt għal smigħ xieraq; – id-drittijiet tan-nisa – li jibnu fuq l-approċċ komprensiv tal-UE dwar in-Nisa, il-Paċi u s-Sigurtà, kif ukoll l-istrateġija tal-UE għall-ugwaljanza bejn in-nisa u l-irġiel; – id-drittijiet tat-tfal – li jibnu fuq l-"aġenda tal-UE għad-drittijiet tat-tfal” u ż-żewġ settijiet tal-linji gwida tal-UE dwar it-tfal. L-Istituzzjonijiet u l-Istati Membri tal-UE għandhom ikunu involuti fit-tfassil tal-għanijiet speċifiċi, li jistgħu jitkejlu, li jistgħu jinkisbu, realistiċi u b’ħin limitat flimkien mal-pjanijiet ta’ implimentazzjoni għal kull kampanja. Approċċ ġdid mal-ġirien u lil hinn minnhom Ir-reviżjoni riċenti tal-Politika Ewropea tal-Viċinat żviluppat aktar il-politiki tal-UE fl-appoġġ u d-demokrazija. L-approċċ il-ġdid huwa bbażat fuq ir-responsabilità reċiproka u impenn imsaħħaħ għall-valuri universali tad-drittijiet tal-bniedem, id-demokrazija u l-istat tad-dritt, li tinkludi djalogu ta’ politika intensiva f’dan ir-rigward. Hu introduċa żewġ kunċetti: id-"demokrazija fil-fond”, li għandha l-għan li tistabbilixxi linja bażi tal-kisbiet meħtieġa li fuqhom jista’ jiġi stmat il-progress; u "aktar għal aktar", fejn jiġu ppremjati pajjiżi li huma lesti jagħmlu progress qawwi fit-triq lejn id-demokrazija billi jagħmlu l-fondi addizzjonali disponibbli għall-kooperazzjoni. Il-maqlub ta’ “aktar għal aktar" għandu japplika wkoll. Is-sħubijiet mas-soċjetà ċivili se jkunu msaħħa u l-assistenza finanzjarja addizzjonali se tkun disponibbli, inkluża dik permezz ta' faċilità għall-finanzjament speċifika ġdida. Ħidma fi sħubija mas-soċjetà ċivili L-UE teħtieġ taħdem mill-viċin mas-soċjetà ċivili u tagħmel użu mill-professjonalità u l-kanali ta’ komunikazzjoni alternattivi. Id-djalogu għal żmien twil fost l-uffiċjali, l-organizzazzjonijiet mhux governattivi, in-negozju, it-trejdjunjins u l-midja għandu jiġi żviluppat. L-UE għandha tkompli tappoġġja lis-soċjetajiet ċivili attivi li huma vitali għall-istati demokratiċi, u s-sieħba soċjali li huma fattur ewlieni għas-sostenn tar-riformi. Anke fejn hemm ftit jew xejn prospett raġjonevoli ta' involviment b'mod effettiv ma' gvern, dan m'għandux ifisser tnaqqis ta' kuntatti man-nies ta' dak il-pajjiż. F’każ bħal dan, l-UE għandha aktar u aktar tinvolvi ruħha mas-soċjetà ċivili u l-oppożizzjoni politika paċifika, li tappoġġja d-difensuri tad-drittijiet tal-bniedem meta tiltaqa’ mar-riskji u t-theddid. L-UE għandha tkompli ssemma’ leħinha f’sitwazzjonijiet u ksur speċifiċi tad-drittijiet tal-bniedem u r-rigressjoni demokratika, b’enfasi partikolari fuq iż-żamma jew il-ħolqien tal-opportunitajiet meħtieġa sabiex is-soċjetà ċivili tiffjorixxi. L-UE tieħu approċċ sistematiku għall-konsultazzjonijiet mal-organizzazzjonijiet mhux governattivi għad-drittijiet tal-bniedem internazzjonali u lokali fl-aspetti kollha tal-politika tagħha dwar id-drittijiet tal-bniedem. Se tingħata attenzjoni speċifika għall-kondizzjonijiet tal-appoġġ f’pajjiżi terzi li se jippermettu lis-soċjetà ċivili topera liberament. Il-forum annwali bejn l-UE u l-NGOs dwar id-drittijiet tal-bniedem għandhom ikomplu jirrevedu u jikkontribwixxu għall-azzjoni tal-UE. Id-difensuri tad-drittijiet tal-bniedem huma allejati indispensabbli għall-UE fil-promozzjoni u l-protezzjoni tad-drittijiet tal-bniedem madwar id-dinja kollha u huma interlokuturi prinċipali għad-Delegazzjonijiet tal-UE u l-missjonijiet diplomatiċi tal-Istati Membri tal-UE fil-pajjiżi terzi. L-UE għandha tkompli tappoġġja l-implimentazzjoni effettiva tal-Linji Gwida tal-UE dwar id-difensuri tad-drittijiet tal-bniedem, ukoll bl-għajnuna ta’ żieda fil-kuxjenza fost il-partijiet interessati rilevanti kollha. L-UE għandha tkompli tindirizza l-ħtiġijiet urġenti għall-protezzjoni tad-difensuri tad-drittijiet tal-bniedem f’riskju immedjat, notevolment permezz ta’ skema għal sptarijiet fuq il-post fil-livell tal-UE. L-appoġġ politiku għad-difensuri tad-drittijiet tal-bniedem huwa kkumplimentat minn assistenza finanzjarja ddedikata mill-EIDHR, filwaqt li jikkunsidra l-ostakoli speċifiċi ffaċċjati minn nies bħal dawn fix-xogħol ta’ kuljum tagħhom. L-Istrument Ewropew għad-Demokrazija u għad-Drittijiet tal-Bniedem (EIDHR), EUR 1,1 biljun għall-perjodu ta’ bejn l-2007u l-2013, jirrifletti l-impenn tal-UE għall-promozzjoni u l-appoġġ tad-demokrazija u d-drittijiet tal-bniedem, billi jipprovdi l-appoġġ lill-istituzzjonijiet għas-soċjetà ċivili u d-drittijiet tal-bniedem madwar id-dinja kollha. Għall-Qafas Finanzjarju Multi-Annwali li ġej ta’ bejn l-2014 u l-2020, il-Kummissjoni pproponiet żieda fil-fondi sa EUR 1,4 biljun (fi prezzijiet tal-2011). Fil-kuntest tal-Qafas Finanzjarju Multi-Annwali, se jsiru suġġerimenti sabiex l-EIDHR isir aktar flessibbli biex b’hekk jitwassal aħjar, aktar malajr u aktar, u sabiex aktar organizzazzjonijiet ikollhom l-aċċess għall-fondi, u tiġi żgurata tweġiba malajr biex jiġu indirizzati l-bżonnijiet tas-soċjetà ċivili fil-pajjiżi li jkunu qed iħabbtu wiċċhom mas-sitwazzjonijiet l-aktar urġenti u diffiċli. B. Approċċ konġunt għall-politika L-impenn tal-UE huwa li d-drittijiet tal-bniedem u d-demokrazija jitpoġġew fiċ-ċentru tal-azzjoni esterna tagħha, bħala “fil kunduttur” li jgħaddi minn dak kollu li tagħmel. It-Trattat tal-Unjoni Ewropea jagħmilha ċara li d-drittijiet tal-bniedem u d-demokrazija huma prinċipji gwida għall-azzjonijiet kollha tal-UE. Hemm kamp ta’ applikazzjoni għall-konġunzjoni tul il-firxa wiesgħa tal-politiki tal-UE, sabiex flimkien jiksbu l-impatt sħiħ tagħhom. Diversi politiki tal-UE b’dimensjoni esterna għandhom rilevanza ċara għad-drittijiet tal-bniedem u d-demokrazija, inklużi dawk dwar il-kooperazzjoni tal-iżvilupp; il-kummerċ; il-qasam tal-libertà, is-sigurtà u l-ġustizzja; il-ġlieda kontra t-terroriżmu; l-immaniġġjar ta’ kriżi; prevenzjoni ta’ kunflitti; u l-governanza tal-internet. L-azzjonijiet kollha żviluppati fil-qafas ta’ dawn il-politiki (inklużi miżuri meħuda mill-Istati Membri li jimplimentawhom fl-oqsma ta’ kompetenza rispettivi tagħhom) għandhom ikomplu jkunu totalment kompatibbli mar-rispett, il-protezzjoni u l-promozzjoni tad-drittijiet tal-bniedem. Demokrazija u elezzjonijiet Fir-rigward tal-appoġġ tad-demokrazija, l-UE u l-Istati Membri tagħha impenjaw ruħhom b’saħħa favur id-demokrazija, li tinsab fit-trattati u l-kostituzzjonijiet, u li tispira ruħha minn tradizzjonijiet parlamentari b’saħħithom. Fl-2009 l-UE adottat strateġija u Aġenda għall-Azzjoni dwar l-appoġġ tad-demokrazija fl-azzjoni esterna tagħha. Dan sejjaħ għal koerenza politika akbar u użu aktar koordinat tal-istrumenti, fl-ispirtu tat-Trattat ta’ Lisbona. L-elezzjonijiet jaqdu rwol vitali għal firxa wiesgħa tad-drittijiet tal-bniedem, bħal-libertà tal-espressjoni, l-assemblea u l-assoċjazzjoni. L-UE hija attur maġġuri fl-appoġġ elettorali u tgħin lill-pajjiżi msieħba biex jimplimentaw proċessi elettorali kredibbli, trasparenti u inklużivi. Barra minn hekk, il-Missjoni ta’ Osservazzjoni Elettorali (MOE) tagħha hija strument importanti disponibbli għall-UE. Ir-rakkomandazzjonijiet tagħhom jirrappreżentaw kontribut utli ħafna biex ikomplu jappoġġjaw id-drittijiet tal-bniedem u d-demokrazija f'pajjiż. Waqt l-osservazzjoni tal-elezzjonijiet l-UE se tikkonċentra aktar fuq il-parteċipazzjoni tan-nisa u l-minoritajiet nazzjonali, kif ukoll fuq persuni b’diżabilità kemm bħala kandidati kif ukoll bħala votanti. Li tkun żgurata s-sinerġija bejn l-appoġġ tal-elezzjonijiet u l-osservazzjoni tal-elezzjonijiet huwa element importanti ħafna tal-istrateġija tal-UE. L-UE se tagħmel użu attiv mir-rapporti tal-MOE. L-elezzjonijiet waħedhom ma jistgħux jappoġġjaw id-demokrazija. L-approċċ tal-UE għad-demokrazija għandu joħloq sinerġiji bejn l-appoġġ dirett għall-proċess elettorali, is-soċjetà politika (il-parlamenti u l-partijiet politiċi, is-soċjetà ċivili u l-midja) u l-appoġġ għal komponenti kritiċi oħrajn tal-bini tal-istat, bħall-istat tad-dritt, il-ġudikatura, ir-riforma amministrattiva pubblika u d-deċentralizzazzjoni. L-UE qed issaħħaħ l-implimentazzjoni tagħha tal-Aġenda għall-Azzjoni dwar l-appoġġ tad-demokrazija, wara li tkun bdiet l-ewwel għadd ta’ pajjiżi pilota, billi tuża l-komponent tad-demokrazija tal-EIDHR u tfittex koerenza aħjar fl-użu tal-istrumenti politiċi u finanzjarji fl-approċċ globali tagħha għall-appoġġ tad-demokrazija b'mod globali. It-tweġiba tal-UE għall-iżviluppi riċenti fl-Afrika ta’ Fuq kienet ibbażata fuq l-inizjattivi meħuda fir-reviżjoni tal-Politika Ewropea dwar il-Viċinat, biex tiżviluppa l-metodoloġija dwar ir-riformi tal-appoġġ li jibnu demokrazija sostenibbli. Dan ifisser l-applikazzjoni ta’ inċentivi pożittivi u negattivi kif jixraq, u l-iżvilupp ta’ punti ta’ riferiment għall-istima tal-progress fid-drittijiet tal-bniedem, id-demokrazija u l-istat tad-dritt. Kooperazzjoni għall-iżvilupp L-aġendi dwar id-drittijiet tal-bniedem u l-kooperazzjoni tal-iżvilupp huma interkonnessi mill-qrib. Ir-rispett għad-drittijiet tal-bniedem huwa fattur ewlieni għall-ksib sħiħ tal-Għanijiet ta’ Żvilupp tal-Millenju (MDGs). L-UE għandha impenn għal żmien twil biex tiżgura li r-rispett għad-drittijiet tal-bniedem u l-iżvilupp demokratiku jitpoġġa fil-qalba tal-kooperazzjoni tal-iżvilupp. Dan jista’ jsir billi tiġi żgurata t-trasparenza fit-teħid ta’ deċiżjoni, biex b’hekk tkun permessa l-parteċipazzjoni sħiħa tan-nisa u l-gruppi marġinalizzati, u b’hekk jiġi evitat il-kontribut għat-tisħiħ tal-esklużjoni tagħhom. Għandhom isiru sforzi biex ikun żgurat il-kontribut mill-proġetti u l-programmi ta' żvilupp iffinanzjati mill-UE għat-twettiq tal-obbligi internazzjonali tad-drittijiet tal-bniedem tal-pajjiżi msieħba, inklużi r-rakkomandazzjonijiet ippreżentati mill-korpi tat-trattati tal-UN matul l-Eżami Perjodiku Universali, kif ukoll korpi ta’ monitoraġġ oħrajn bħall-ILO. Il-ħolqa bejn id-drittijiet tal-bniedem, id-demokrazija u l-iżvilupp, hija meħtieġa għall-ksib ta' suċċess f'oqsma li jvarjaw mill-aċċess għall-ilma u s-sanità sas-sigurtà tal-ikel. Il-Komunikazzjoni riċenti "Inżidu l-impatt tal-Politika tal-UE għall-Iżvilupp : Aġenda għall-Bidla" tenfasizza l-isfida ta’ appoġġ aħjar għall-isfidi tal-pajjiżi msieħba fl-implimentazzjoni tal-obbligi domestiċi u internazzjonali tagħhom dwar id-drittijiet tal-bniedem. L-UE hija impenjata biex tiżgura li r-riżultat ta’ pajjiż marbut mad-drittijiet tal-bniedem, id-demokrazija u l-istat tad-dritt jkollu impatt aktar dirett fuq l-ipprogrammar, il-modalitajiet u l-kanali tal-għajnuna, u fuq ir-reviżjoni tal-appoġġ baġitarju dirett. Fl-evalwazzjoni ta' kuntratti dwar l-appoġġ baġitarju dirett, jistgħu jiżdiedu kondizzjonijiet speċifiċi għall-appoġġ fil-fond u sostenibbli tad-demokrazija u d-drittijiet tal-bniedem, b’konformità mal-Komunikazzjoni tal-Kumissjoni dwar “L-Approċċ Futur għall-Appoġġ Baġitarju tal-UE għal pajjiżi terzi”. L-istrateġiji tal-pajjiż dwar id-drittijiet tal-bniedem u Approċċ Ibbażat Fuq id-Drittijiet tal-Bniedem għandhom jiżguraw li d-drittijiet tal-bniedem u d-demokrazija jirriflettu fil-proċess kollu tal-kooperazzjoni għall-iżvilupp, u tkun żgurata l-kontinwità bejn id-djalogu politiku u tal-politika dwar il-kwistjonijiet tad-drittijiet tal-bniedem u l-kooperazzjoni għall-iżvilupp. Klawżoli dwar id-drittijiet tal-bniedem Mill-1995 ‘l hawn l-UE inkludiet klawżola dwar id-drittijiet tal-bniedem fil-ftehim dwar il-qafas politiku mal-pajjiżi terzi. Hija affermat mill-ġdid din il-politika fl-2010. Din il-klawżola tinsab issa fi ftehimiet ma’ aktar minn 120 pajjiż u aktar qegħdin jinnegozjaw. Din il-klawżola tipprovdi l-bażi għall-kooperazzjoni dwar id-drittijiet tal-bniedem u l-promozzjoni tad-drittijiet tal-bniedem b’rabta mal-oqsma kollha koperti minn dan il-ftehim. Il-klawżola tifforma wkoll il-bażi legali għall-miżuri meħuda bħala tweġiba għall-ksur tad-drittijiet tal-bniedem. Dawn il-miżuri jistgħu jinkludu sospensjoni ta’ laqgħat u programmi ta’ kooperazzjoni teknika mal-pajjiż ikkonċernat. Politika kummerċjali Il-Politika Kummerċjali Komuni hija waħda mill-aktar manifestazzjonijiet viżibbli tal-azzjoni esterna tal-UE. L-aġenda tal-UE dwar il-kummerċ u d-drittijiet tal-bniedem teħtieġ li tkun koerenti, trasparenti, prevedibbli, possibbli u effetiva. L-isfida hija li jitħaddem il-kummerċ b’mod li jgħin aktar milli jxekkel it-tħassib dwar id-drittijiet tal-bniedem. L-approċċ tal-UE għall-politika tal-kummerċ jikkonċentra fuq l-użu ta’ inċentivi pożittivi, l-użu ta' preferenzi kummerċjali għall-promozzjoni tad-drittijiet tal-bniedem, akkopjati ma’ proċess ta’ djalogu dwar il-kondizzjonijiet għaż-żamma ta’ dawk il-preferenzi. Is-sieħba kummerċjali tal-UE huma differenti ħafna u l-mod li bih il-koerenza mal-għanijiet tad-drittijiet tal-bniedem tiġi żgurata teħtieġ li tirrifletti din id-diversità. Inkorporament ta’ dan l-approċċ huwa l-iskema tas-Sistema ta’ Preferenzi Ġeneralizzat SPĠ+, li tagħti preferenzi addizzjonali lill-pajjiżi li jimpenjaw ruħhom fit-tħaddin tal-valuri universali ewlenin dwar id-drittijiet tal-bniedem, id-drittijiet tax-xogħol, l-ambjent u l-governanza. Il-Ftehimiet ta' Kummerċ Ħieles tal-UE huma marbuta mal-ftehimiet dwar il-qafas politiku tal-UE (ara t-taqsima ta' qabel dwar "Klawżoli dwar id-drittijiet tal-bniedem”); is-sitwazzjoni dwar id-drittijiet tal-bniedem fil-pajjiż imsieħeb għandha tiġi kkunsidrata meta l-UE tiddeċiedi jekk għandhiex tniedi jew tikkonkludi n-negozjati tal-FTA jew le. It-Trattat ta’ Lisbona ta kompetenzi ġodda lill-qasam tal-politika ta’ investiment; il-politika ta’ investiment komuni tal-UE għandha tiġi ggwidata mill-prinċipji u l-għanijiet tal-azzjoni esterna tal-Unjoni, inklużi dawk dwar id-drittijiet tal-bniedem. Jintużaw ukoll miżuri kummerċjali speċifiċi għall-appoġġ tal-għanijiet dwar id-drittijiet tal-bniedem. Xi eżempji jinkludu r-Regolament 428/2009 dwar il-kontroll tal-esportazzjonijiet tal-oġġetti b’użu doppju, ir-Regolament 1236/2005 marbut mal-kummerċ ta’ merkanzija li tista’ tintuża għall-piena kapitali jew tortura u l-Pożizzjoni Komuni tal-Kunsill 2008/944/PESK dwar l-Esportazzjoni tal-Armi. Teknoloġija tal-informazzjoni u tal-komunikazzjoni L-iżviluppi fit-teknoloġiji tal-informazzjoni u tal-komunikazzjoni (ICT), bħall-internet, it-telefonija ċellulari, u l-midja soċjali, għandhom potenzjal kbir biex jippromwovu d-drittijiet tal-bniedem bħal-libertà tal-espressjoni u l-assemblea. Fluss globali ta’ informazzjoni jista’ tassew isaħħaħ is-soċjetà ċivili u l-attivisti tad-drittijiet tal-bniedem. Dawn l-iżviluppi teknoloġiċi jistgħu ukoll, madankollu, jsaħħu l-istati awtoritarji permezz taż-żieda fl-opportunitajiet tas-sorveljanza u ċ-ċensura. Attwalment hemm nuqqqas ta’ standards ċari għall-kumpaniji Ewropej marbutin mal-bejgħ ta’ teknoloġiji bħal dawn lill-Istati awtoritarji, kif ukoll għall-provvista ta’ servizzi ex post , bħat-taħriġ u l-konsultazzjoni. F’dan il-kuntest, is-SEAE u s-servizzi tal-Kummissjoni relevanti se jiżviluppaw miżuri xierqa biex ikun żgurat li n-nies ma jkunux soġġetti għal ċensura mhux diskriminanti jew is-sorveljanza ta’ massa fl-użu tal-internet u ICTs oħrajn, u jistgħu verament jużawhom bl-aqwa mod possibbli għall-promozzjoni tad-drittijiet tal-bniedem, filwaqt li tiġi kkunsidrata wkoll il-privatezza u l-protezzjoni ta’ informazzjoni personali. Kummerċ u drittijiet tal-bniedem Ir-Responsabilità Soċjali Korporattiva (CSR) tippermetti lill-kumpaniji biex jintegraw il-ħsibijiet soċjali u ambjentali fin-negozju tagħhom u fl-interazzjoni tagħhom mal-partijiet interessati fuq bażi volontarja. L-intrapriżi Ewropej għandhom ikunu inkoraġġati sabiex jieħdu taħt idejhom d-diliġenza dovuta suffiċjenti biex jiġi żgurat li l-operazzjonijiet tagħhom jirrispettaw id-drittijiet tal-bniedem, kull fejn jiġu mwettqa. Il-globalizzazzjoni ħolqot aktar opportunitajiet għall-intrapriżi biex jagħtu l-kontribut tagħhom għat-twettiq tad-drittijiet tal-bniedem u ħolqot ukoll riskji kbar ta' involviment kummerċjali fil-ħsara lid-drittijiet tal-bniedem. L-UE laqgħet il-Prinċipji ta’ Gwida fir-rigward tal-Impriżi u d-Drittijiet tal-Bniedem tan-Nazzjonijiet Uniti, approvati unanimament mill-Kunsill tad-Drittijiet tal-Bniedem tan-Nazzjonijiet Uniti f’Ġunju 2011. Il-Kummissjoni Ewropea ppubblikat Komunikazzjoni dwar ir-Responsabilità Soċjali Korporattiva f’Ottubru 2011. Hija esprimiet l-aspettattiva tal-Kummissjoni li l-intrapriżi kollha għandhom iwettqu bis-sħiħ ir-responsabilità korporattiva sabiex jirrispettaw id-drittijiet tal-bniedem kif spjegat fil-Prinċipji ta’ Gwida tal-UN. Fil-kuntest ta’ din il-Komunikazzjoni, il-Kummissjoni, fost oħrajn, se tippreżenta gwida dwar id-drittijiet tal-bniedem għall-intrapriżi żgħar u ta’ daqs medju, tistieden lill-Istati Membri sabiex jiżviluppaw il-pjanijiet nazzjonali tagħhom għall-implimentazzjoni tal-Prinċipji ta’ Gwida tal-UN u jkomplu jinkoraġġixxu lill-pajjiżi msieħba biex isegwu l-istandards tas-CSR rikonoxxuti internazzjonalment, bħal-Linji Gwida tal-OECD għall-Intrapriżi Multinazzjonali u d-Dikjarazzjoni Tripartit tal-ILO tal-prinċipji rigward l-intrapriżi multinazzjonali u l-politika soċjali. Prevenzjoni ta’ kunflitti Il-ksur tad-drittijiet tal-bniedem, in-nuqqas tal-libertajiet fundamentali, u l-kultura prevalenti ta’ impunità – b’mod partikolari f’sitwazzjonijiet fraġli – jikkawżaw jew iżidu n-nuqqas ta’ stabilità politika u l-kunflitti vjolenti. L-UE se tkompli ssaħħaħ il-punt fokali fuq is-sitwazzjoni dwar id-drittijiet tal-bniedem u dwar ir-rispett għal-libertajiet fundamentali fl-analiżi tar-riskji tal-kunflitti u fis-sistemi ta’ twissija bikrija tagħha. L-UE għandha wkoll tkompli ssaħħaħ l-isforzi tagħha sabiex tpoġġi fil-qalba tagħha d-drittijiet tal-bniedem u l-libertajiet fundamentali fil-prevenzjoni ta’ kunflitti u l-attivitajiet għall-bini tal-paċi tagħha, u – fejn hu xieraq – tittraduċi l-analiżi u t-twissija bikrija f’għażliet għall-azzjoni bikrija. Immaniġġjar ta’ kriżi Il-missjonijiet u l-operazzjonijiet dwar l-immaniġġjar tal-kriżi tal-UE joperaw f’interazzjoni mill-qrib mal-forzi lokali, ta’ spiss f’kuntest ta’ kunflitt, u ħafna minnhom jiltaqgħu mal-ksur tad-drittijiet tal-bniedem. Mill-ewwel operazzjoni tal-immaniġġjar ta’ kriżi tal-UE fl-2003, l-aqwa prattiċi ġew identifikati dwar l-inkorporazzjoni tad-drittijiet tal-bniedem u l-konsiderazzjonijiet tad-differenza bejn is-sessi fl-ippjanar u l-implimentazzjoni. L-UE se tieħu l-istess linja tal-aqwa prattika internazzjonali dwar l-ippjanar, it-taħriġ u l-użu, filwaqt li jkun segwit l-approċċ bejn l-aġenziji tal-UN għad-drittijiet tal-bniedem fl-Operazzjonijiet tagħha għaż-Żamma tal-Paċi. L-UE se ssaħħaħ id-drittijiet tal-bniedem, l-elementi tal-protezzjoni tat-tfal u tas-sessi tal-prevenzjoni ta’ kunflitti tagħha, l-immaniġġjar ta’ kriżi u l-isforzi favur il-bini ta’ paċi, filwaqt li tiġi kkunsidrata l-aqwa prattika u jkun hemm mira għal riżultat demokratiku, waqt li l-vjolenza tiġi mibdula mill-mekkaniżmi ta’ riżoluzzjoni għal kunflitt politiku. L-implimentazzjoni tal-Approċċ Komprensiv tal-Implimentazzjoni tal-UE tal-UNSCR 1325 u 1820 dwar in-Nisa, il-Paċi u s-Sigurtà, u l-Linji Gwida dwar il-vjolenza kontra n-nisa u l-irġiel u l-ġlieda kontra kull forma ta’ diskriminazzjoni se tiġi integrata fil-politika dwar id-drittijiet tal-bniedem fl-UE, inkluż ir-rapport annwali. Se tiżdied ukoll l-implimentazzjoni tal-Linji Gwida dwar id-Dritt Umanitarju Internazzjonali. Il-ġlieda kontra t-terroriżmu L-attivitajiet tal-ġlieda kontra t-terroriżmu għandhom jitmexxew b’konformità sħiħa mad-drittijiet fundamentali u l-liġi internazzjonali. Dan jinkludi l-liġi dwar id-drittijiet tal-bniedem, il-liġi internazzjonali umanitarja u dwar ir-refuġjati, il-proċeduri ġudizzjarji ħielsa u ġusti kif ukoll il-protezzjoni ta’ informazzjoni personali u privata. Fid-djalogi tagħha dwar id-drittijiet tal-bniedem mal-pajjiżi terzi, l-UE tqajjem diġà l-ksur tad-drittijiet tal-bniedem skont il-bixra tal-attivitajiet tal-ġlieda kontra t-terroriżmu. Madankollu, hemm kamp ta’ applikazzjoni sabiex tiġi intensifikata d-diskussjoni ta’ din il-kwistjoni mal-pajjiżi terzi fid-djalogi ddedikati għall-kooperazzjoni kontra t-terroriżmu. F’dawn id-djalogi, l-UE ssejjaħ lill-pajjiżi li ma jagħmlux parti mill-UE sabiex jirratifikaw il-ġlieda kontra t-terroriżmu marbuta mal-konvenzjonijiet u l-protokolli tal-UN. Id-drittijiet tal-bniedem għandhom jiġu inkorporati aħjar fl-ippjanar u l-implimentazzjoni tal-proġetti tal-assistenza għall-ġlieda kontra t-terroriżmu mal-pajjiżi terzi. Libertà. sigurtà u ġustizzja Fid-dimensjoni esterna tal-qasam tal-Libertà, is-Sigurtà u l-Ġustizzja – li tinkludi l-pulizija u l-kooperazzjoni ġudizzjarja, il-ġlieda kontra d-drogi u l-kriminalità organizzata, il-funzjonament u l-indipendenza tal-poter ġudizzjarju, l-immaniġġjar tal-fruntieri, it-traffikar tal-bnedmin, il-mobilità, l-asil u l-migrazzjoni – il-protezzjoni tad-drittijiet fundamentali hija tal-akbar importanza. Waqt l-iżvilupp tal-kooperazzjoni mal-pajjiżi terzi f’dawn l-oqsma, jeħtieġ li jiġi żgurat li l-prattiki jirrispettaw bis-sħiħ id-drittijiet tal-bniedem, li jinkludi n-nuqqas ta’ diskriminazzjoni. Pereżempju, jekk isir skambju ta’ informazzjoni mal-forzi tal-pulizija tal-pajjiżi terzi, dik l-informazzjoni ma tistax tinkiseb bit-tortura jew bit-trattament diżuman, u l-protezzjoni adegwata għandha tkun f’postha. It-tisħiħ tar-rispett għad-drittijiet tal-bniedem u d-drittijiet tal-bniedem għall-migranti fil-pajjiżi tas-sors, it-tranżitu u d-destinazzjoni huwa wkoll tħassib ewlieni tal-Approċċ Globali għall-Migrazzjoni u l-Mobilità tal-UE, li jispjega l-politika dwar il-migrazzjoni esterna tal-UE. Għandha tingħata attenzjoni speċjali lill-protezzjoni u l-għoti ta’ setgħat lill-migranti vulnerabbli, bħall-minuri mhux akkumpanjati, il-persuni li qed ifittxu l-asil, il-persuni bla stat u l-vittmi tal-ittraffikar. Il-fenomenu tal-ittraffikar tal-bniedem huwa b’mod partikolari relevanti f’dan il-qasam. Huwa importanti li tiġi żgurata l-ġlieda / s-sigurtà kontra l-kriminalità u d-drittijiet tal-bniedem jinftiehmu bħala dimensjonijiet kompliementarji tal-istess kwistjoni, u li l-kawżi oriġinali tal-ittraffikar huma indirizzati wkoll. B’mod partikolari, huwa kruċjali li n-nisa jkunu protetti kontra l-forom tal-vjolenza sessista, u li wieħed jiġġieled il-feminizzazzjoni tal-faqar. L-UE se tkompli tagħti prijorità lit-traffikar tal-bnedmin fl-azzjoni esterna tagħha skont l-approċċ dwar id-drittijiet tal-bniedem. Din il-prijoritizzazzjoni se tirrifletti fil-finanzjament, it-taħriġ u l-attivitajiet dwar l-iskambju ta’ informazzjoni u se tmur lil hinn mid-dimensjonijiet esterni tal-Libertà, is-Sigurtà u l-Ġustizzja. Il-Koordinatur Kontra t-Traffikar tal-UE u s-SEAE diġà stabbilixxew kuntatti sabiex jibdew jiżviluppaw lista tal-pajjiżi u r-reġjuni ta' prijorità għall-imsieħba futuri fil-qasam tat-traffikar tal-bniedem. Fil-qasam tal-immaniġġjar tal-fruntieri, l-UE tippromwovi b’mod attiv l-integrazzjoni tad-dimensjoni tad-Drittijiet tal-Bniedem fl-iżvilupp ta’ kontroll effiċjenti fil-fruntieri f’pajjiżi terzi. B’mod partikolari, jeħtieġ li l-gwardji tal-fruntieri jkunu mgħammra kif jixraq u mħarrġa biex jiġi żgurat li l-persuni fil-bżonn ta' protezzjoni li jippreżentaw ruħhom fil-fruntiera jingħataw aċċess għall-assistenza u l-proċeduri xierqa. 360 grad ta’ koerenza politika Li l-UE tkun eżemplari waqt li tirrispetta d-drittijiet fundamentali huwa importanti, mhux biss għan-nies li jgħixu fl-UE iżda wkoll għall-iżvilupp tal-Unjoni nnifisha. Rekord ġenerali b’saħħtu se jsaħħaħ l-azzjoni tal-UE għall-promozzjoni tad-drittijiet tal-bniedem madwar id-dinja. It-Trattat ta’ Lisbona għamel il-Karta tad-Drittijiet Fundamentali tal-Unjoni Ewropea dokument vinkolanti. Din għandha tiġi rispettata b’mod ugwali mill-istituzzjonijiet, il-korpi, l-uffiċċji u l-aġenziji kollha tal-UE, kif ukoll mill-Istati Membri, waqt li jkunu qed jimplimentaw il-liġi tal-UE. L-obbligu tal-UE għar-rispett tad-drittijiet tal-bniedem jimplika mhux biss dover ġenerali sabiex jastjeni mill-atti li jiksru dawn id-drittijiet, iżda wkoll li jiġu kkunsidrati fil-kondotta tal-politiki tagħha, kemm interni kif ukoll esterni. F’Ottubru tal-2010 il-Kummissjoni adottat Strateġija għall-implimentazzjoni effettiva tal-Karta tad-Drittijiet Fundamentali. Din tispjega kif il-Karta għandha titqiegħed fil-prattika mill-Istituzzjonijiet u l-Istati Membri tal-UE. Hija ġiet milqugħa mill-Parlament Ewropew u l-Kunsill tal-UE. Kull sena, il-Kummissjoni tippubblika rapport dwar il-progress li jkun sar. F’Marzu 2011 ġie ppubblikat l-ewwel rapport dwar l-applikazzjoni tal-Karta mill-istituzzjonijiet tal-UE. L-impenn tal-UE biex tgħaddi għall-Konvenzjoni Ewropea dwar id-Drittijiet tal-Bniedem jikkomplimenta l-protezzjoni qawwija tat-drittijiet tal-bniedem li diġà teżisti fl-ordni legali tal-Unjoni permezz tal-Karta tad-Drittijiet Fundamentali tal-UE u l-ġurisprudenza tal-Qorti tal-Ġustizzja tal-UE. Dawn il-politiki tal-UE huma relevanti għall-kredibilità tal-Ewropa fiż-żieda tad-drittijiet tal-bniedem ma’ pajjiżi oħra. Meta l-UE tqajjem kwistjonijiet dwar id-drittijiet tal-bniedem ma’ pajjiżi terzi, hi tibbaża ruħha fuq standards internazzjonali: dawn huma l-aktar it-trattati ewlenin dwar id-drittijiet tal-bniedem tal-UN u l-istandards tax-xogħol ewlenin kif ukoll (għall-imsieħba fl-Ewropa), l-istandards tal-Kunsill tal-Ewropa u l-OSKE. Huwa importanti li l-UE u l-Istati Membri tagħha, fi ħdan l-oqsma ta’ kompetenza rispettivi tagħhom, għandhom jimplimentaw dawn l-istandards b’mod li jidher u effettiv. C. Il-bini ta’ sħubijiet b’saħħithom Kooperazzjoni multilaterali Biex tikseb azzjoni tal-UN b’saħħitha, l-UE teħtieġ li tibni bażi komuni mal-pajjiżi msieħba. Hija nvestiet ħafna matul is-snin riċenti fil-kapaċità tal-Kunsill tad-Drittijiet tal-Bniedem tal-UN (HRC) f’Ġinevra, u t-Tielet Kumitat tal-Assemblea Ġenerali tal-UN, biex tistabbilixxi u tipproteġi n-normi u l-istandards tad-drittijiet tal-bniedem universali, u tindirizza l-ksur serju tad-drittijiet tal-bniedem. Dan wassal għal xi suċċessi notevoli bħall-appoġġ globali għal moratorju fuq il-piena kapitali, jew il-kisba tal-kunsens dwar l-inizjattivi marbutin mal-libertà tar-reliġjon jew twemmin. Is-suċċess jiddependi l-aktar fuq il-kapaċità tal-UE sabiex tkun sensibbli u reċettiva għall-pajjiżi terzi msieħba, biex tinvolvi ruħha fil-koalizzjoni trasversali, ukoll bl-użu tar-relazzjonijiet bilaterali tagħha. L-UE teħtieġ iżżid il-kapaċità sabiex taqbel dwar pożizzjonijiet komuni u titkellem bħala waħda, billi tuża l-piż u r-riżorsi kumulattivi tal-Istati Membri permezz tal-qsim tal-piż u tieħu approċċ aktar strateġiku biex tistabbilixxi l-prijoritajiet tagħha. Għandha tiġi żviluppata sinerġija u koordinazzjoni aħjar bejn Ġinevra, New York u Brussell, kif ukoll mal-azzjoni tal-UE f'fora oħrajn multilaterali, bħall-Kunsill tal-Ewropa u l-OSKE. L-UE għandha taħdem biex iżżid l–effettività fl-UN, tibni koalizzjonijiet transreġjonali, tappoġġja s-sistema tal-UN dwar il-mekkaniżmi tad-drittijiet tal-bniedem u tippromwovi sinkronizzazzjoni aħjar mal-azzjonijiet tagħha fil-livell bilaterali u f’fora multilaterali oħrajn. L-UE se tiżviluppa approċċ annwali għall-identifikazzjoni tal-prijoritajiet fl-UN fil-laqgħat kollha marbutin mad-drittijiet tal-bniedem f’Ġinevra u New York, fil-konsistenza mal-prijoritajiet f’nofs il-perjodu spjegat għall azzjoni tagħha fl-UN. Ġustizzja internazzjonali L-UE hija impenjata bis-sħiħ biex tippromwovi l-Ġustizzja Internazzjonali – tiġġieled kontra l-impunità u tippromwovi ordni internazzjonali bbażata fuq il-liġi, tipprevjeni l-ġenoċidju, id-delitti kontra l-umanità u d-delitti tal-gwerra, u żżomm responsabbli lill-awturi ta’ reati bħal dawn. L-UE se tkompli tiddefendi r-responsabilità għall-ksur tal-liġi umanitarja internazzjonali u l-liġi dwar id-drittijiet tal-bniedem. L-UE se tkompli tipprovdi appoġġ sostanzjali lill-Qorti Kriminali Internazzjonali, kif ukoll lit-tribunali kriminali internazzjonali l-oħrajn, u tagħmel kampanja għar-ratifika universali tal-Istatut ta’ Ruma. L-UE hija impenjata bis-sħiħ biex tappoġġja l-universalità u l-integrità tal-Istatut ta' Ruma tal-QKI u l-indipendenza tal-QKI. L-UE hija wkoll impenjata sabiex l-Istatut ta’ Ruma jiġi implimentat bis-sħiħ billi timplimenta l-prinċipju tal-kumplimentarjetà u ssaħħaħ il-ħoloq effettivi bejn is-sistemi tal-ġustizzja nazzjonali u l-QKI. L-UE għandha tiżviluppa politika speċifika dwar il-ġustizzja ta’ tranżizzjoni permezz tal-azzjoni esterna tagħha għall-appoġġ tas-soċjetajiet li jittrattaw l-abbużi tal-passat, permezz ta’ mekkaniżmi għall-ġustizzja, il-verità, kumpens ta’ danni u riforma istituzzjonali. Organizzazzjonijiet reġjonali L-UE se ssaħħaħ il-kooperazzjoni tagħha dwar id-drittijiet tal-bniedem u d-demokrazija mal-organizzazzjonijiet reġjonali u intergovernamentali, it-tnejn li huma fil-livell politiku u fil-livell lokali, bejn id-Delegazzjonijiet tal-UE u l-kwartieri ġenerali, l-uffiċċji fuq il-post jew il-missjonijiet ta’ dawn l-organizzazzjonijiet. Hi se tuża l-kooperazzjoni tagħha mal-Kunsill tal-Ewropa u l-OSKE b’mod aktar sistematiku. L-UE għandha tesplora l-possibilitajiet għal kooperazzjoni aktar fil-fond mal-AU, l-ASEAN, l-OAS u oħrajn, filwaqt li tibni fuq id-drittijiet tal-bniedem li huma konsolidati jew dawk reġjonali li qegħdin jitfaċċaw u l-mekkaniżmi tad-demokrazija. L-UE għandha tuża d-djalogi tagħha ma’ reġjuni differenti, bħall-ASEM, l-EULAC, l-AU/UE u l-ACP, sabiex issaħħaħ il-kooperazzjoni dwar id-drittijiet tal-bniedem. L-UE għandha tkompli tippromwovi d-drittijiet tal-bniedem, id-demokrazija u l-istat tad-dritt fid-dinja Għarbija u lil hinn, permezz ta’ kooperazzjoni aktar mill-qrib ma' organizzazzjonijiet oħrajn, bħal-Lega Għarbija u l-OIC. Impatt permezz ta’ djalogu Id-drittijiet tal-bniedem u d-demokrazija huma parti integrali tad-djalogu tal-UE mal-pajjiżi l-oħrajn, sa u li jinkludi l-livell tas-Summit. Filwaqt li l-UE nediet xi 40 djalogu u konsultazzjoni speċifiku dwar id-drittijiet tal-bniedem, dawn jiksbu l-aqwa riżultati meta jiddaħħlu sew fil-qafas wiesa’ tar-relazzjonijiet tal-UE ma’ pajjiż partikolari. Mill-esperjenza, l-UE għadha tieħu numru ta’ passi sabiex dawn id-djalogi jsiru aktar effettivi. – Tiżgura ħolqa aktar mill-qrib bejn id-djalogi dwar id-drittijiet tal-bniedem u l-istrumenti politiċi; – Tistabbilixxi prijoritajiet, għanijiet u punti ta’ riferiment għad-djalogi sabiex tippermetti r-reviżjoni tagħhom b’konnessjoni mal-istrateġiji tal-pajjiż dwar id-drittijiet tal-bniedem; – Tiġġeneralizza l-aqwa prattiċi fid-diversi formati tad-djalogi dwar id-drittijiet tal-bniedem, inklużi d-djalogi lokali mal-pajjiżi tal-ACP skont il-Konvenzjoni ta’ Cotonou (Art.8). – Tesplora l-possibilitajiet għat-tisħiħ tad-djalogu u l-kooperazzjoni mas-Imsieħba Strateġiċi tal-UE. Tweġibiet għall-ksur serju tad-drittijiet tal-bniedem F’xi każijiet, l-UE tieħu miżuri (pereżempju l-iffriżar tal-assi, embargi tal-armi jew projbizzjoni tal-viża) bħala reazzjoni għal abbużi serji mid-drittijiet tal-bniedem fil-pajjiżi terzi. Dawn huma b’mod invarjabbli s-suġġett ta’ konsiderazzjoni attenta skont il-"prinċipji bażiċi dwar l-użu tal-miżuri restrittivi” tal-UE tal-2004 u l-Karta dwar id-Drittijiet Fundamentali tal-UE. Il-miżuri restrittivi huma riveduti b'mod regolari mill-Kunsill tal-UE. Huwa importanti li jikkontribwixxu għall-għan propost, li huma mmirati, li ma jkollhomx impatt avvers fuq il-popolazzjonijiet ċivili u li jkunu jaqblu mal-ħtiġijiet dwar il-proċeduri ċari u ġusti, inkluż id-dritt għal rimedju effettiv. D. l-użu tal-piż kollettiv tal-Ewropa Sabiex twassal l-approċċ stabbilit fis-sezzjonijiet li għaddew, l-UE teħtieġ issaħħaħ il-mod kif tittratta d-drittijiet tal-bniedem u d-demokrazija fl-azzjoni esterna tagħha. Il-Parlament Ewropew Il-Parlament Ewropew poġġa d-drittijiet tal-bniedem u d-demokrazija bħala waħda mill-ogħla prijoritajiet tiegħu. Billi jsemma’ leħnu b’mod sistematiku kif ukoll b’mod urġenti dwar id-domandi ewlenin tal-ġurnata, il-Parlament għandu rwol ta’ gwida x’jaqdi fil-promozzjoni tad-drittijiet tal-bniedem f’dak kollu li tagħmel l-UE. Ix-xogħol tiegħu mal-parlamenti l-oħrajn (permezz tal-kumitati għall-kooperazzjoni parlamentari u d-delegazzjonijiet għall-assemblej parlamentari reġjonali) huwa b’mod speċjali ta’ valur fit-tisħiħ tas-sinjali tal-UE. Il-Parlament Ewropew jista’ jżid l-isforzi b’mod utli sabiex ixerred il-messaġġ vitali tiegħu dwar id-drittijiet tal-bniedem lil hinn mis-Sottokumitat tad-Drittijiet tal-Bniedem għad-delegazzjonijiet tiegħu għall-pajjiżi terzi. L-Istati Membri Għall-UE, li wieħed ikun aktar effettiv u kredibbli fil-promozzjoni u l-protezzjoni tad-drittijiet tal-bniedem u d-demokrazija, il-piż kollettiv tal-istituzzjonijiet tal-UE u l-Istati Membri tal-UE għandhom ikunu mobilizzati. L-Istati Membri għandhom ikomplu jkollhom pussess b’saħħtu u responsabilità b’saħħitha għall-politika dwar id-drittijiet taal-bniedem u d-demokrazija tal-UE, kemm fuq il-livell multilaterali kif ukoll fir-relazzjonijiet bilaterali mal-pajjiżi terzi. Dan jeħtieġ il-formulazzjoni tal-pożizzjonijiet komuni b’saħħithom dwar id-drittijiet tal-bniedem li jmexxu kemm l-Istituzzjonijiet tal-UE u l-Istati Membri tal-UE sabiex jitkellmu b’leħen wieħed. Dan jista’ jiġi ffaċilitat permezz ta’ diskussjonijiet regolari fuq id-domandi dwar id-drittijiet tal-bniedem kif ukoll fil-livell politiku. Barra minn hekk, l-Istati Membri għandhom rwol importanti x’jaqdu fil-kontribut tagħhom għall-implimentazzjoni tal-politika dwar id-drittijiet tal-bniedem u d-demokrazija tal-UE permezz tal-qsim tal-piż u d-diviżjoni tax-xogħol. Kapaċità permanenti dwar id-drittijiet umani u d-demokrazija fil-Kunsill tal-UE Il-Grupp ta' Ħidma tal-Kunsill dwa id-Drittijiet tal-Bniedem (COHOM) għandu rwol ewlieni x'jaqdi fit-tmexxija tal-politika dwar id-drittijiet tal-bniedem tal-UE u biex jgħarraf lil-KPS u lill-Kunsill. Attwalment, il-ħaddiema ta’ COHOM huma disponibbli mill-Istati Membri u jiltaqgħu biss darba fix-xahar u ma jistgħux jirrispondu aktar bis-sħiħ għaż-żieda fil-piż tax-xogħol u d-domandi. L-implimentazzjoni effettiva tal-politika esterna dwar id-drittijiet tal-bniedem tal-UE tkun teħtieġ laqgħat ta’ COHOM aktar spissi kif ukoll kapabilità permanenti u professjonalità dwar id-drittijiet tal-bniedem u d-demokrazija fost ir-Rappreżentanzi Permanenti fi Brussell tal-Istati Membri tal-UE. Il-formazzjoni ta’ Brussell ta’ COHOM tiżgura integrazzjoni aktar mill-qrib max-xogħol tal-Kunsill, il-COREPER u l-KPS u diversi Gruppi ta’ Ħidma tematiċi jew ġeografiċi oħrajn. Hija tippermetti wkoll laqgħat li jsiru kull xahar tad-Diretturi dwar id-Drittijiet tal-Bniedem biex jikkonċentraw fuq l-aspetti strateġiċi tal-politika dwar id-drittijiet tal-bniedem u d-demokrazija tal-UE, filwaqt li l-formazzjoni ta' Brussell tindirizza kwistjonijiet kurrenti. Il-bini ta’ kultura tad-drittijiet tal-bniedemu d-demokrazija Direttorat dwar id-Drittijiet tal-Bniedem u d-Demokrazija nħolqu fi ħdan is-SEAE. Bħala prinċipju ġenerali, huwa mifhum li d-drittijiet tal-bniedem mhumiex biss ir-responsabilità tal-esperti, iżda huma wkoll fattur ewlieni għax-xogħol ta’ kulħadd. Għal dan il-għan hemm issa punt fokali dwar id-drittijiet tal-bniedem fid-Delegazzjonijiet tal-UE kollha madwar id-dinja – din is-sistema għandha tiġi ffurmata f’netwerk għat-twassil tal-kampanji trasversali. Netwerk simili ta’ punti fokali jinsab fil-proċess biex jinħoloq fis-SEAE u fis-servizzi tal-Kummissjoni. It-taħriġ fid-drittijiet tal-bniedem u d-demokrazija huwa provdut lill-Mexxejja tad-Delegazzjonijiet u lill-ħaddiema tas-SEAE u l-Kummissjoni. Netwerk ta’ punti fokali dwar id-drittijiet tal-bniedem u d-demokrazija se jitlesta, bl-aħħar użu disponibbli tat-teknoloġiji għall-iskambju tal-informazzjoni u l-aqwa prattiki. Reviżjoni tal-komunikazzjoni tal-UE Madwar id-dinja, in-netwerks tal-midja soċjali jipprovdu pjattaforma għad-difensuri tad-drittijiet tal-bniedem sabiex jipprovdu l-appoġġ u l-informazzjoni wieħed lill-ieħor, u biex jilħqu lill-partitarji tagħhom madwar id-dinja. Huma jippermettu wkoll li jiddokumentaw u jittrażmettu l-esperjenzi personali tagħhom, ta’ spiss iduru mal-midja kkontrollata mill-Istat. Is-servizzi tal-iskambju tal-vidjows u l-messaġġi jistgħu jagħmluha aktar diffiċli għar-reġimi brutali biex jaħbu r-ripressjoni tad-drittijiet tal-bniedem u s-sovversjoni tad-demokrazija. Fl-istess ħin, dawn is-servizzi jistgħu jintużaw għal osservazzjoni aktar preċiża u l-profili taċ-ċittadini. Din il-konnettività – u l-komunità tan-nies li għadha kemm inħolqot permezz tan-netwerks tal-midja soċjali – tista’ tintuża wkoll biex tiġbor flimkien lill-fassala tal-politika u n-nies għad-diskussjonijiet politiċi. Pereżempju, bl-użu ta’ xandira diretta bil-webcast, in-nies minn madwar id-dinja jistgħu jiddiskutu kwistjonijiet dwar id-drittijiet tal-bniedem ma’ personalitajiet politiċi ewlenin mill-UE u l-imsieħba internazzjonali tagħha. Dan ikisser il-barrieri tradizzjonali tal-ġerarkija u l-aċċess għall-influwenza politika. Jekk in-nies jixtiequ jieħdu sehem fid-diskussjoni, kull ma jeħtieġu issa huwa l-aċċess għall-internet. L-involviment ma’ gruppi differenti fis-soċjetà permezz tad-diplomazija diġitali huwa mod ewlieni għall-promozzjoni tal-valuri tal-UE, u x-xogħol tal-UE madwar id-dinja. Kien hemm żviluppi sinifikanti fid-diplomazija diġitali tal-UE permezz tal-użu tagħha tal-midja soċjali, għalkemm jeħtieġ isir aktar għall-iżvilupp ta’ dawn it-tekniċi l-ġodda, l-isfruttar tal-potenzjal tad-Delegazzjonijiet tagħha madwar id-dinja. ○L-UE tista’ timmobilizza d-Delegazzjonijiet ewlenin biex tagħmel użu mill-midja soċjali għad-diplomazija diġitali permezz tal-użu tar-riżorsi ta’ komunikazzjoni eżistenti. L-UE se tagħti appoġġ prattiku lil dawk li jużaw il-midja soċjali sabiex itejbu l-involviment ċiviku fuq il-post. Il-passi li jmiss L-Unjoni Ewropea għandha kemm ir-rieda kif ukoll il-mezzi sabiex tkun il-gwida fil-każ tal-protezzjoni tad-drittijiet tal-bniedem u l-appoġġ lid-demokrazija madwar id-dinja. Din il-Komunikazzjoni hija mfassla bħala kontribut lid-diskussjoni kurrenti fi ħdan l-istituzzjonijiet tal-UE f’approċċ aktar effettiv u komprensiv għad-drittijiet tal-bniedem u d-demokrazija. Hija tfittex il-viżjonijiet dwar numru ta’ azzjonijiet u għażliet possibbli. Il-pass li jmiss għandu jkun l-irfinar ta’ dawn l-ideat permezz ta’ diskussjonijiet interistituzzjonali f’approċċ ta’ qbil tal-UE. Sabiex jiġi traċċat il-progress fil-ksib tal-għanijiet stabbiliti f’din il-Komunikazzjoni, l-UE se tippreżenta l-prestazzjoni tagħha fir-rapport annwali tagħha dwar id-drittijiet tal-bniedem u d-demokrazija fid-dinja. Dan għandu jagħti opportunità lill-partijiet interessati kollha fil-politika tal-UE, li tinkludi s-soċjetà ċivili, sabiex jaċċessaw l-impatt tal-azzjoni tal-UE u jikkontribwixxu fid-definizzjoni tal-prijoritajiet tal-futur. Il-Kunsill u l-Parlament huma mistiedna jirrevedu din il-prestazzjoni b’mod regolari, u jirrevedu l-għanijiet strateġiċi tal-UE wara ħames snin.